Document ID: 32014D0703

KOMISIJOS ĮGYVENDINIMO SPRENDIMAS
2014 m. spalio 8 d.
dėl infekcinio galvijų rinotracheito likvidavimo Belgijoje kontrolės programos patvirtinimo ir dėl Vokietijos Tiuringijos federalinės žemės statuso kaip neužkrėstos infekciniu galvijų rinotracheitu iš dalies keičiami Sprendimo 2004/558/EB I ir II priedai
(pranešta dokumentu Nr. C(2014) 7113)
(Tekstas svarbus EEE)
(2014/703/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1964 m. birželio 26 d. Tarybos direktyvą dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos 9 straipsnio 2 dalį ir 10 straipsnio 2 dalį,
kadangi:
(1)
Direktyvoje 64/432/EEB nustatytos Sąjungos vidaus prekybos galvijais taisyklės. Jos 9 straipsnyje nustatyta, kad valstybė narė, kurioje vykdoma privaloma nacionalinė vienos iš jos E priedo II dalyje išvardytų užkrečiamųjų ligų kontrolės programa, šią programą gali teikti Komisijai patvirtinti. Į tą sąrašą įtrauktas infekcinis galvijų rinotracheitas. Infekciniu galvijų rinotracheitu apibūdinami ryškiausi infekcijos, kurią sukelia 1 tipo galvijų herpeso virusas (BHV1), klinikiniai simptomai;
(2)
Direktyvos 64/432/EEB 9 straipsnyje taip pat apibrėžtos papildomos garantijos, kurios gali būti taikomos Sąjungos vidaus prekybai;
(3)
be to, Direktyvos 64/432/EEB 10 straipsnyje nustatyta, kad jeigu valstybė narė laiko savo teritoriją ar teritorijos dalį neužkrėsta viena iš šios direktyvos E priedo II dalyje nurodytų užkrečiamųjų ligų, ji turi Komisijai pateikti atitinkamus patvirtinamuosius dokumentus. Tame straipsnyje taip pat apibrėžtos papildomos garantijos, kurios gali būti taikomos Sąjungos vidaus prekybai;
(4)
Komisijos sprendimu 2004/558/EB (2) patvirtinamos BHV1 kontrolės ir likvidavimo programos, kurias pateikė I priede išvardytos valstybės narės, tame priede išvardytiems regionams, kuriems taikomos papildomos garantijos pagal Direktyvos 64/432/EEB 9 straipsnį;
(5)
be to, Sprendimo 2004/558/EB II priede nurodyti valstybių narių regionai, kurie laikomi neužkrėstais BHV1 ir kuriems pagal Direktyvos 64/432/EEB 10 straipsnį taikomos papildomos garantijos;
(6)
Belgija pateikė Komisijai BHV1 infekcijos likvidavimo visoje savo teritorijoje programą. Ši programa atitinka Direktyvos 64/432/EEB 9 straipsnio 1 dalyje nustatytus kriterijus. Programoje taip pat numatomos galvijų gabenimo šalies viduje taisyklės, kurios visiškai atitinka anksčiau kai kuriose valstybėse narėse ar jų regionuose įgyvendintas analogiškas taisykles ir kurias taikant ši liga tose valstybėse narėse buvo sėkmingai likviduota.
Belgijos pateikta programa ir pagal Direktyvos 64/432/EEB 9 straipsnį pateiktos papildomos garantijos turėtų būti patvirtintos;
(7)
todėl Sprendimo 2004/558/EB I priedą reikėtų atitinkamai iš dalies pakeisti;
(8)
šiuo metu visi Vokietijos regionai, išskyrus Bavarijos federalinę žemę, yra išvardyti Sprendimo 2004/558/EB I priede. Bavarijos federalinė žemė neužkrėsta BHV1, todėl ji įtraukta į to sprendimo II priedą;
(9)
Vokietija pateikė Komisijai patvirtinamuosius dokumentus, siekdama, kad Tiuringijos federalinė žemė būtų laikoma neužkrėsta BHV1 ir kad jai būtų taikomos papildomos garantijos pagal Direktyvos 64/432/EEB 10 straipsnį.
Įvertinus šios valstybės narės pateiktus patvirtinamuosius dokumentus, Tiuringijos federalinė žemė turėtų būti išbraukta iš Sprendimo 2004/558/EB I priedo ir įtraukta į to sprendimo II priedą, ir jai turėtų būti taikomos papildomos garantijos pagal Direktyvos 64/432/EEB 10 straipsnį;
(10)
todėl Sprendimo 2004/558/EB II priedas turėtų būti atitinkamai iš dalies pakeistas;
(11)
todėl Sprendimas 2004/558/EB turėtų būti atitinkamai iš dalies pakeistas;
(12)
šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/558/EB I ir II priedai pakeičiami šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2014 m. spalio 8 d.

Labels: 3
18
6